بھسماسور

بھسماسور (سنسکرت: भस्मासुर) ہندو اساطیر میں مذکور ایک طاقتور اسور (دیو) جسے شیو پران اور دیگر مذہبی داستانوں میں ایک اہم مقام حاصل ہے۔ بھسماسور اپنی کڑی تپسیا اور اس کے نتیجے میں ملنے والے مہلک وردان (برکت) کی وجہ سے مشہور ہے، جو آخرکار اس کی اپنی تباہی کا سبب بنا۔

 پس منظر 
اساطیری روایات کے مطابق بھسماسور ایک عام اسور تھا جو کائنات پر حکمرانی کی تڑپ رکھتا تھا۔ وہ مایاسور کی اولاد میں سے تصور کیا جاتا ہے۔ اس نے اپنی طاقت میں اضافے کے لیے ہمالیہ کے پہاڑوں میں شیو کی ہزاروں سال تک تپسیا کی، جس کے نتیجے میں اسے وہ طاقت حاصل ہوئی جو کائنات کے لیے خطرہ بن گئی۔

 وردان کی کہانی 
تفصیل اس اجمال کی یہ ہے کہ بھسماسور کی ریاضت سے خوش ہو کر جب بھگوان شیو ظاہر ہوئے تو اسور نے ایک انوکھا مطالبہ کیا۔ اس نے التجا کی کہ اسے ایسی طاقت عطا ہو کہ وہ جس کے سر پر بھی اپنا داہنا ہاتھ رکھے، وہ فوراً جل کر بھسم ہو جائے۔ شیو نے، جنھیں بھولے ناتھ بھی کہا جاتا ہے، اس کی خواہش پوری کر دی اور اسے "بھسم کر دینے والا ہاتھ" عطا کر دیا۔

 شیو پر حملہ اور فرار 
طاقت کے نشے میں چور ہو کر بھسماسور نے ارادہ کیا کہ وہ اس وردان کا تجربہ خود شیو پر ہی کرے گا۔ اس کا خیال تھا کہ اگر وہ شیو کو ختم کر دے تو وہ تمام دیوتاؤں کا مالک بن جائے گا۔ شیو نے جب یہ دیکھا کہ ان کا اپنا بھکت ان کا دشمن بن گیا ہے، تو وہ وہاں سے فرار ہوئے اور کیلاش پربت کی چوٹیوں میں روپوش ہو گئے۔

 انجام 
جب دیوتاؤں نے دیکھا کہ کائنات کا توازن بگڑ رہا ہے تو وشنو نے ایک حسین رقاصہ موہنی کا روپ دھارا اور بھسماسور کے راستے میں آئی، جس کی خوبصورتی دیکھ کر اسور اپنی منزل بھول گیا اور اس پر فریفتہ ہو گیا۔ موہنی نے اس سے شادی کے بدلے یہ شرط رکھی کہ اسے ہو بہو موہنی جیسا رقص کرنا ہوگا۔ گرفتار محبت اسور نے فوراً آمادگی ظاہر کی۔ چنانچہ رقص فنا شروع ہوا اور ایک خاص مرحلے پر موہنی نے اپنا ہاتھ اپنے سر پر رکھ لیا۔ بھسماسور نے، جو رقص کی دھن میں مست تھا، نقل کرتے ہوئے اپنا ہاتھ اپنے ہی سر پر رکھ لیا۔ اور وردان کی تاثیر کے باعث وہ اسی لمحے جل کر راکھ کا ڈھیر بن گیا۔

 علامتی و فلسفیانہ اہمیت 
ہندوستانی فلسفے میں بھسماسور کی کہانی درج ذیل پہلوؤں کو اجاگر کرتی ہے:
 غرور کا انجام: یہ کہانی واضح کرتی ہے کہ کبر اور غرور ہمیشہ انسان کو اپنی ہی طاقت کے ہاتھوں تباہ کر دیتا ہے۔
 عقل بمقابلہ طاقت: وشنو کا کردار یہ ثابت کرتا ہے کہ دانائی اور حکمت سے بڑی سے بڑی جسمانی طاقت کو شکست دی جا سکتی ہے۔
 انسانی جبلت: بھسماسور ان انسانی خواہشوں کی علامت ہے جو اگر بے لگام ہو جائیں تو خود انسان کے وجود کو مٹا دیتی ہیں۔

 مزید دیکھیے 
 سمدر منتھن
 اسور

زمرہ:اسور
زمرہ:آسیب
زمرہ:ہندو علم الاساطیر